**Universitatea ,,Babeş-Bolyai” Cluj-Napoca**

**Facultatea de Studii Europene**

Şcoala Doctorală ,,Paradigma europeană”

**&**

**Universitatea Cergy-Pontoise**

Şcoala doctorală ,,Drept şi ştiinţe umane”

**REZUMATUL TEZEI DE DOCTORAT**

***Rolul diasporei române din Franţa în susţinerea mesajului european al României după 1945***

**Coordonatori ştiinţifici:**

**Prof. Dr. Nicolae Păun**

**Prof. Dr. Gérard Bossuat**

**Doctorand:**

Adrian-Gabriel Corpădean

**2012**

**Cuprins**

**Introducere**

**Metode de cercetare**

**1. Contextul geopolitic european după cel de-al Doilea Război Mondial (1945-1950) şi începerea Războiului Rece**

**1.1 Premize**

**1.2 *Europele Europei* – înainte şi după cel de-al Doilea Război Mondial**

**1.2.1. Planul Marshall – spre reconstrucţia sau divizarea Europei?**

**Acţiune politică**

**Abordare istoriografică**

**1.2.2 Perioada interbelică: un laborator al reconstrucției europene?**

**1.2.3 Dar războiul? O ruptură culturală sau geopolitică a spaţiului european**

**1.3 Cortina de fier – competiţia reconstrucţiilor: modelul occidental şi cel sovietic**

**1.3.1 Acţiune politică**

**1.3.2 Teoretizare, concepte şi istoriografie**

**1.4 Cele două Europe în mişcare. Începutul unui proces**

**1.5 Concluzii**

**2. Identităţile diasporei române din Franţa**

**2.1. O teorie aplicată a elitelor**

**2.2 De ce Franţa?**

**2.3 Vocile diasporei franceze auzite în prima jumătate a secolului al XX-lea**

**2.3.1 Suprarealiştii**

**2.3.2 Figurile feminine**

**2.3.3 Artele frumoase**

**2.3.4 Lumea muzicii şi a cinematografiei**

**2.3.5 Latura politică**

**2.4 După cel de-al Doilea Război Mondial – numele importante**

**2.4.1 Universul lui Emil Cioran**

**2.4.2 Scriitori în exil**

**2.4.3 O privire asupra lui Eugen Ionescu**

**2.4.4 Mircea Eliade şi activitatea sa în exil**

**2.4.5 Nucleul dur al exilului francez: Monica Lovinescu – Virgil Ierunca – Paul Goma**

**2.4.6 Continuatorii viziunilor politice democratice**

**3. Franţa şi România după cel de-al Doilea Război Mondial. O paralelă bazată pe condiţia intelectuală**

**3.1 Premize**

**3.2 Viziunea franceză asupra Europei Centrale şi Orientale sub ameninţarea războiului**

**3.3 Sistemul celei de-a Patra Republici**

**3.4 România în ghearele comunismului**

**3.5 Economia între exploatare abuzivă, colectivizare şi naţionalizare**

**3.6 Rezistenţa catolică. Un caz aparte**

**3.7 Rezistenţa armată şi persecuţiile**

**3.8 Viaţa intelectuală sub regimul Ceauşescu. Cazul universitarilor**

**3.9 Mass-media comunistă: mijloace de propagandă**

**3.10 Tentaculele securităţii şi creşterea presiunilor**

**3.11 Concluzie: un contrast incontestabil**

**4. Mesajul pro-european al diasporei române din Franţa şi formele sale de propagare**

**4.1 Trăsăturile caracteristice ale mesajului**

**4.2 Un mesaj în interiorul ţării. Continuitate şi discontinuitate**

**4.3 Forumuri de propagare a mesajului european şi anticomunist al diasporei din Franţa. Undele radio**

**4.4 Mijloace de exprimare culturală**

**4.5 *Casa românească din Paris* – un studiu de caz**

**4.6 Forumurile exilului românesc – unitate sau eterogenitate?**

**Concluzii**

**Bibliografie**

**Anexe: Intelectuali în diaspora română din Franţa**

Tema diasporei române are o importanţă majoră în cercetarea istoriografică actuală, dat fiind faptul că interesul pentru acest segment mereu de actualitate al românilor a cunoscut evoluţii recente cu un impact incontestabil. Astfel, din punct de vedere al investigaţiilor istorice, devine foarte interesantă ideea de a regăsi rădăcinile unui veritabil fenomen care a fost crearea unei identităţi a diasporei române, pentru a observa evoluţia acestui grup, relaţiile cultivate de această comunitate cu ţările adoptive, precum şi existenţa unei viziuni împărtăşite de către exil.

Cercetarea efectuată pe tema diasporei române din Franţa şi contribuția acesteia la conturarea mesajului european pentru România s-a dovedit foarte amplă, deoarece ramificaţiile sale nu ar fi putut fi preconizate la începutul demersului nostru. Este mulţumitor faptul că ipotezele luate în considerare la începutul tezei noastre au fost validate, ceea ce a oferit coerenţă firului său analitic şi descriptiv.

Existenţa unei astfel de coerenţe şi măsura în care am reuşit să oferim o viziune complexă asupra aportului elitelor româneşti din exil la lupta împotriva regimului comunist şi pentru un viitor democratic al ţării lor de origine au depins în mare măsură de încadrarea acţiunii intelectualilor într-un context pertinent. Deşi teza s-a axat pe perioada de după al Doilea Război Mondial, natura subiectului nu permite o limitare cronologică strictă din acest punct de vedere. Iată de ce capitolul introductiv joacă un rol important în înţelegerea subiectului, datorită evocării principalelor momente care au marcat una dintre perioadele cele mai dificile din istoria continentului european. În contextul tumultuos al celui de-al Doilea Război Mondial, mai sângeros decât Primul şi caracterizat printr-o ascensiune fără precedent a puterilor extremiste, divizarea Europei a fost evenimentul care nu a încetat să influenţeze toate argumentele identificate în analiza subiectului nostru central. Perceperea adevăratului sens al implicaţiilor care decurg din instalarea *cortinei de fier* s-a dovedit esenţială în analiza perioadei luate în considerare, a atitudinilor actorilor care au contat şi a diversităţii punctelor de vedere exprimate.

Cât despre România, situaţia zbuciumată din timpul celui de-al Doilea Război Mondial a avut un impact puternic asupra parcursului acestei ţări pe scena relaţiilor internaţionale, un lucru ale cărei repercusiuni se pot observa de asemenea în prezent. Deşi imprevizibilitatea, violenţele din jurul vieţii politice şi tentaţia autoritară nu fuseseră străine ţării înainte, dimensiunea luată de aceste flageluri în jurul anului 1945 a cunoscut o amploare aparte şi a început o tradiţie odioasă, sub toate aspectele vieţii. Instaurarea comunismului, obedient în faţa liniilor directoare trasate de Moscova pentru mai multe ţări cuprinse în sfera de dominaţie sovietică, a reprezentat un şoc inimaginabil pentru societatea românească, în care intelectualii au fost un segment afectat puternic.

Cunoscând aceste aspecte, nu este surprinzător faptul că teza noastră se referă adesea la perioada interbelică, din mai multe motive: de a surprinde continuitatea şi discontinuitatea în atitudinea intelectualilor faţă de viaţa politică, de a observa parcursul exilului şi evoluţia acestuia, de a compara ordinea de drept a Regatului cu noua organizare a statului, de a observa metamorfoza mesajului intelighenţiei etc. Fără această retrospectivă, analizele cu privire la diaspora română de după 1945 ar fi lipsite de o bază comparativă atât de necesară şi nu ar permite surprinderea unei bogate tradiţii a grupului-ţintă situat în centrul acestei cercetări. De altfel, acest lucru permite acceptarea tezei celor *două Europe*,plasate cel mai adesea în opoziţie, care au avut un parcurs social, economic, intelectual şi – ceea ce este de asemenea important – instituţional diferit. România nu a rămas într-o izolare agresivă faţă de puterile occidentale, cu atât mai mult cu cât reacţiile sale cu privire la momentele de turnură din interiorul blocului comunist au fost adesea pe gustul acestor state. Totuşi, gradul de implicare a ţării noastre în construcţia instituţională pe plan mondial şi european a fost foarte modest, îndeosebi în acest ultim caz. Având în spatele său argumente bine întemeiate pentru a participa la demersurile unificatoare ale vechiului continent, graţie vocilor federaliste, a tradiţiilor occidentale bine înrădăcinate şi a unei participări active la dezvoltarea patrimoniul cultural european, România a resimţit această trecere către un sistem totalitar ca pe o lovitură foarte violentă, în special la nivelul intelectualilor. Imposibilitatea de a se aşeza la masa decidenţilor unui viitor comun pentru o Europă democratică, un eşec materializat în nenumărate direcţii, dintre care amintim refuzul Planului Marshall, CAER-ul şi Pactul de la Varşovia, au constituit câteva dintre cele mai sumbre amprente ale istoriei moderne asupra României.

Contextul general fiind cunoscut, analiza tezei s-a îndreptat spre actorii săi principali, elitele româneşti care au făcut parte din diaspora franceză, numeroasă, complexă, eterogenă, şi cu un potenţial creativ imens. Este important să facem o distincţie clară între accepţiunea termenului *elite* în cele două contexte antagonice care s-au manifestat după 1945, din ambele părţi ale cortinei de fier. În diasporă, toţi reprezentanţii care au fost incluşi în această categorie corespundeau profilului tradiţional al intelectualilor de calitate, un profil identic celui care se bucura de asentimentul Occidentului, în timp ce *noile elite*, modelate prin interesele de propagandă ale comuniştilor, au fost respinse. Motivul acestei abordări este simplu: capacitatea de a crea un mesaj modern pentru o Românie supusă unui regim totalitar depindea de libertatea de gândire, singura capabilă de a genera o direcţie critică atât de necesară.

Conflictul dintre cele două Europe a fost reflectat de asemenea de disensiunile înregistrate între două categorii de elite româneşti – pe de o parte, pseudo-intelectualii care au îmbrăţişat proiecţia propagandei comuniste şi, de cealaltă parte, segmentul foarte activ şi credibil al diasporei din Franţa, fără îndoială cel mai prolific dintre toate avatarurile exilului românesc. Acest lucru nu înseamnă că România a fost abandonată de către toţi intelectualii de valoare, însă, aşa cum am demonstrat, vocile care se ridicau împotriva regimului opresiv erau rare şi se confruntau cu riscuri deloc neglijabile în încercarea de a se exprima liber. În schimb, Franţa s-a dovedit a fi încă o dată un loc prielnic pentru dezvoltarea unei veritabile culturi româneşti, aşa cum fusese şi de-a lungul deceniilor precedente. Totuşi, de data aceasta era vorba despre mai mult decât a susţine cercetarea studenţilor români, sau demersurile diplomatice ale politicienilor acestei ţări; era vorba despre păstrarea esenţei spiritului intelectual românesc, profund ataşat de lumea francofonă, şi care se găsea în căutarea unui adăpost primitor şi înţelept.

Crearea nucleului francez al diasporei române nu a avut loc la momentul instaurării regimul comunist la Bucureşti, deoarece continuitatea prezenţei intelectuale româneşti pe teritoriul francez este indiscutabilă. Totuşi, natura acestui nucleu s-a modificat în mod dramatic, pentru a face faţă provocărilor care au intervenit în România şi pentru a se vindeca după abuzurile necontenite venite din partea comuniştilor care o dominau. În comparaţie cu alte nuclee ale exilului create pe teritoriul Hexagonului, cel românesc a avut o serie de trăsături aparte, datorită tradiţiei indiscutabile care lega nu doar statul român de Franţa, ci şi cele două culturi. Iată de ce tentativa de a răspunde la întrebarea *De ce Franţa?*, în contextul alegerii acestei desinaţii de un număr semnificativ de intelectuali de prim rang, a fost foarte fructuoasă, şi a sporit fluiditatea argumentării. De fapt, ataşamentul personalităţilor asupra cărora se focalizează această cercetare, faţă de spaţiul francez, reprezintă o continuitate a efortului intelighenţiei româneşti de a se sincroniza cu momentele importante ale istoriei europene, de data aceasta prin prisma Franţei. În cazul de faţă, analizele discursurilor pe care le-am considerat ca fiind edificatoare pentru validarea acestei premise au demonstrat un ataşament deosebit al artiştilor, oamenilor de litere, politicienilor etc. faţă de valorile întâlnite la rădăcinile Republicii Franceze.

Acelaşi sentiment s-a făcut remarcat din punct de vedere al întrebuinţării limbii franceze, care a constituit un mijloc de comunicare extrem de prolific pentru diaspora română. Fără a se confrunta cu impedimente reale în învăţarea acestei limbi, datorită tradiţiei în această privinţă, intelectualii români au reuşit să răspândească mesajul lor la o scară foarte largă. Franceza a fost totuşi mai mult decât un mijloc de care s-au servit aceşti exilaţi pentru a se face auziţi; a fost de asemenea un instrument foarte bogat care a favorizat o creaţie literară valoroasă a reprezentanţilor exilului românesc, incluzând opere care au enunţat un mesaj european de valoare, anticomunist şi reformator pentru România.

O clasificare a vocilor diasporei s-a dovedit utilă, însă destul de sinuoasă, datorită complexităţii mai multor reprezentanţi de seamă ai acestui grup de dimensiuni impresionante. Totuşi, aplicarea anumitor criterii bine sedimentate a permis separarea intelectualilor identificaţi de această cercetare, ţinând cont de calificări, preocupări, afiliaţie politică, sau durata exilului, după caz. Deşi toate aceste criterii au fost luate în calcul la un moment dat, delimitarea cea mai logică a fost aceea care a ţinut cont de aria tematică sau profesională dominantă a activităţii personalităţilor prezentate. Fără îndoială, a fost de asemenea important să trasăm parcursul cronologic al centrului diasporei franceze pe parcursul secolului al XX – lea, unde perioada cea mai consecventă a fost cea de după 1945, care constituie de altfel nucleul cercetării noastre. Revenind la criteriul profesional, acesta a oferit dimensiuni impresionante care au contribuit la originalitatea studiului nostru – se poate face referire, de exemplu, la gruparea Suprarealiştilor, care sunt mai puţin cunoscuţi în România, însă a căror activitate francofonă a fost fascinantă. Aceşti iniţiatori ai unui veritabil curent artistic reprezintă de asemenea o probă viabilă a unei tendinţe remarcabile întâlnite în cazul mai multor intelectuali români din exilul francez, şi anume capacitatea de a interacţiona cu omologii lor francezi, precum şi de a colabora cu aceştia, pentru a obţine rezultate comune. Această abordare a fost mai răspândită în cazul artiştilor, însă s-a manifestat în egală măsură la militanţii anticomunişti, după cum am demonstrat pe parcursul tezei. În consecinţă, deschiderea diasporei române către spaţiul francez, dar şi către alţi reprezentanţi ai exilurilor străine şi ai românilor refugiaţi în alte ţări decât Franţa, a constituit o nouă trăsătură manifestată de către grupul nostru ţintă.

Una dintre orientările principale ale acestei cercetări a fost identificarea celor mai comprehensive biografii care au oferit o viziune complexă asupra situaţiei diasporei române din Franţa, într-un interval de timp foarte generos. Din nou, existenţa unei tradiţii în această privinţă a constituit o explicaţie plauzibilă pentru a justifica opţiunea exilului intelectualilor identificaţi, însă trebuie ţinut cont de circumstanţele diferite care au condiţionat acest fapt. Astfel, ataşamentul oamenilor de cultură români faţă de moştenirea franceză s-a manifestat cu precădere începând cu secolul al XIX-lea, atunci când impulsul pentru modernizarea ţărilor române venit din partea unei întregi generaţii de intelectuali care s-au format în Franţa a început să se facă simţit. Continuarea aceleiaşi tendinţe a atins un punct culminant în perioada interbelică, atunci când legăturile dintre cele două culturi au fost mai evidente ca oricând, astfel încât europenizarea României la acea vreme a fost îndeplinită mai ales prin intermediarii modelului francez. Acesta a fost asumat, prelucrat şi adaptat realităţilor diferite din Regatul României, de către o generaţie inspirată, vizionară, care şi-a văzut ulterior viitorul intelectual prins între ghearele celui de-al Doilea Război Mondial şi, apoi, al unui duşman nou şi imprevizibil.

Această continuitate în ceea ce priveşte contactele intelectualităţii româneşti cu spaţiul francez a stat la baza unui ataşament solid şi viabil faţă de o cultură de talie europeană, care a devenit prima sursă de modernizare a unei Românii plasate la o răscruce istorică periculoasă. Or, consecinţele războiului au iniţiat o epocă nefavorabilă condiţiei intelectuale din România, în timpul căreia comuniştii au făcut eforturi pentru a redefini idei precum libera exprimare, creaţia artistică şi modelul cultural al unei naţiuni. Astfel, contrastul dintre cultura adoptivă pentru numeroşi români, cea franceză, şi noua configuraţie a vieţii politice, sociale, şi culturale definită prin forţă în România după 1945, a fost atât de pregnant încât o comparaţie între cele două s-a dovedit esenţială pentru înţelegerea temei cercetării noastre. Dacă a Patra Republică a marcat o vindecare a Franţei după ororile războiului şi formularea unei definiţii veritabile a drepturilor omului, într-un spirit caracteristic pentru cultura franceză, regimul totalitar de la Bucureşti a avut un parcurs totalmente opus. Argumentaţia noastră a demonstrat că nicio ramificaţie a vieţii poporului român nu a scăpat de tentaculele politicilor comuniste, provocând nenumărate drame personale, precum şi una colectivă pentru intelectualii români, în primul rând, dar şi pentru întreaga societate. Alegerea de a prezenta în paralel aspectele definitorii ale contextului perioadei de după cel de-al Doilea Război Mondial, care s-au manifestat în România şi Franţa, a fost utilă cercetării, deoarece în acest fel, nevoia imperativă de a opta pentru exil a devenit mai mult decât evidentă pentru personalităţile prezentate.

Ţinând cont de pericolele reale cu care se confruntau aceşti intelectuali şi care le ameninţau însăşi existenţa, opţiunea exilului în sânul unei culturi care îşi dovedise deja capacitatea de a primi reprezentanţi de seamă ai ţărilor din Europa Centrală şi de Est a fost pe deplin justificată. Totuşi, cruzimea şi influenţa regimului comunist au fost subestimate de către diaspora din Franţa, astfel încât actele sângeroase s-au extins chiar şi în acest spaţiu, cu ajutorul serviciilor secrete ale unui bloc totalitar care se credea adesea atotputernic faţă de numeroşii săi duşmani. Pentru un regim care şi-a construit autoritatea pe fundamentul oprimării propriilor cetăţeni şi care nutrea convingerea că nimeni nu putea rămâne imun în faţa supunerii, disidenţa a rămas o aventură periculoasă în exteriorul ţării, iar abuzurile au depăşi cadrul frontierelor închise ale României. Este un motiv în plus pentru a dedica un spaţiu suplimentar de analiză arhivelor fostei Securităţi a României, care s-au dovedit a fi extrem de utile în evaluarea importanţei dobândite de urmărirea membrilor diasporei din Franţa, dar şi a tentativelor de a-i manipula pe aceştia.

Însă, dincolo de aceste împrejurări nefericite, exilul românesc, concentrat în capitala franceză în timpul regimului comunist, a fost capabil de a se sincroniza cu marile momente ale istoriei Războiului Rece. Maniera în care aceşti intelectuali au trăit evenimentele de primă importanţă din această perioadă, într-un spirit de solidaritate cu Europa democratică, a demonstrat o capacitate impresionantă de unitate împotriva unui flagel care nu ezita să-şi arate puterea. În 1956, 1968 şi 1977 – pentru a cita doar câteva momente critice pentru continentul european din timpul Războiului Rece, vocile remarcabile ale diasporei române din Franţa au reacţionat prompt, consolidând prin autoritatea lor morală o atitudine pro-occidentală totalmente opusă strategiei asupritoare a sovieticilor.

Merită menţionat faptul că acest context dificil şi marcat de nesiguranţă este cel care a dat nume de rezonanţă, provenite din această diasporă numeroasă şi activă, precum Emil Cioran, Constantin Brâncuşi sau Eugen Ionescu, personalităţi care au lăsat o amprentă de neuitat asupra moştenirii culturale europene. De asemenea, activitatea creatoare a artiştilor şi scriitorilor români din exil nu s-a împotmolit, ci din contră, aceasta a cunoscut o amploare fără precedent, sub impulsul folosirii limbii franceze ca mijloc de propagare. În acest caz, este încurajator faptul că ataşamentul faţă de tematica legată de realităţile româneşti nu a fost abandonat, astfel încât actul de creaţie cultivat de către diasporă poate fi privit ca o continuitate viabilă a artei şi a literaturii libere a poporului român. Astfel, această activitate culturală face parte din ansamblul ideilor şi al manifestărilor atitudinilor pe care le-am regrupat sub numele de *mesaj european* pentru România.

Aflată în centrul cercetării noastre, existenţa acestui mesaj a fost indeniabilă, însă complexitatea sa l-a transformat într-un concept greu de definit. Este însă cert faptul că fiecare reprezentant al exilului românesc din Franţa şi-a adus contribuţia la configurarea acestui mesaj, în funcţie de interesele sale, de calificări şi de gradul de integrare în forumurile de dezbatere. Urmând o tradiţie care s-a manifestat la modul cel mai evident în perioada interbelică, mesajul european pentru România a cunoscut o puternică dimensiune modernizatoare, reprezentată de un ataşament al românilor pentru evoluţia societăţilor occidentale. Or, ţinând cont că jumătate din Europa se afla sub controlul strict al comuniştilor, mai mult sau mai puţin conduşi de către Moscova, un astfel de mesaj nu putea fi îmbrăţişat de către partidele comuniste. De altfel, în opinia noastră, din cauza manierei îngrijorătoare în care se percepea condiţia intelectuală în România, această dimensiune anticomunistă a mesajului exprimat de către diaspora din Franţa a reprezentat un segment dominant al discursului său, referitor la viitorul României. Atitudinile exilului împotriva opresiunii orchestrate de extrema stângă au fost materializate în numeroase manifestări, care au inclus arta, creaţia literară, discursurile publice, emisiunile radio, declaraţiile politice etc. Desigur, trebuie ţinut cont de faptul că începutul perioadei exilului a fost diferit în cazul intelectualilor vizaţi. Alte deosebiri au fost înregistrate în privinţa viziunilor politice, persecuţiilor suferite, sau experienţelor trecute ale acestor personalităţi.

Acestea fiind spuse, coerenţa mesajului european a fost dată de liniile sale directoare, care au desenat contururile unui nucleu puternic, împărtăşit de către majoritatea reprezentanţilor de prim rang ai diasporei din Franţa: democratizarea României, pluralismul politic, respectul pentru drepturile omului şi apărarea culturii autentice. La aceasta se adaugă, după cum rezultă din numeroase atitudini surprinse, nevoia de a evada din această izolare a României direcţionată împotriva Occidentului, pentru a lua parte la demersuri de construcţie instituţională la nivel european şi de a juca un rol în acest proces inovator. Deoarece prin definiţia mesajului european pentru România am identificat anticomunismul ca pe un element primordial, constatăm că parcursul diasporei după Revoluţia din 1989 a devenit oarecum mai puţin important pentru cercetarea noastră, însă părţi ale acestui mesaj vizând construcţia europeană au avut de asemenea ecouri după acest moment de turnură.

Prin continuitatea reprezentată de partidele istorice, partizane ale democrației, care a fost posibilă şi datorită activităţii diasporei din Franţa, Marea Britanie şi Statele Unite, o parte a tradiţiei politice româneşti a fost păstrată în această privinţă. Astfel, reapariţia acestor formaţiuni politice după Revoluţie, deşi grav destabilizate de avântul luat de elementele vechiului regim, s-a datorat de asemenea activităţii fostei diaspore, un lucru devenit evident pentru noi, ca urmare a analizei discursului lui Radu Câmpeanu sau al lui Alexandru Herlea, pentru a cita doar două nume reprezentative.

În ciuda diferenţelor politice sau de altă natură între reprezentanţii exilului românesc din Franţa şi a simpatiilor trecute orientate adesea către extreme, solidaritatea a rămas o constantă în activitatea acestui grup, în timp ce conflictele oarecum sporadice nu au afectat conturarea mesajului pe tema viitorului României. Acelaşi spirit de colaborare s-a manifestat în relaţia cu alte centre ale exilului românesc, după cum se observă din acţiunile comune întreprinse într-o serie de momente-cheie, când interesul diasporei a fost pus în joc. Totuși, distanţa fizică şi conflictele manifestate îndeosebi în Statele Unite, în jurul organizării unui posibil guvern în exil, precum şi atitudinea într-o oarecare măsură ambivalentă a monarhiei în mai multe momente decisive, au fost factorii care au diminuat coerenţa mesajului comun al diasporei. Menţionăm că probleme asemănătoare şi, adesea, de o gravitate mai sporită, au marcat activitatea altor poli ai exilului naţiunilor supuse opresiunii comuniste, ceea ce transformă cazul diasporei române într-unul explicabil.

Dat fiind faptul că mesajul diasporei din Franţa a fost viabil şi a avut o consistenţă remarcabilă, datorită valorii intelectuale a creatorilor acestuia, propagarea sa a constituit un factor principal în cercetarea noastră. Aici, abundenţa mijloacelor utilizate pentru a face cunoscute ideile care alcătuiau acest mesaj a constituit cheia pentru înţelegerea importanţei sale de-a lungul anilor, graţie eforturilor diasporei şi, în special, datorită legitimităţii sale pe plan european şi în interiorul României. Capacitatea de a crea instituţii şi asociaţii pe care le-am regrupat sub numele *forumuri de dezbateri* a constituit o altă trăsătură caracteristică a exilului românesc concentrat la Paris, care a favorizat creşterea calităţii mesajului promovat şi a vizibilităţii acestuia. Păstrarea moştenirii culturale româneşti autentice a constituit o preocupare constantă în cadrul acestor asociaţii, care au consolidat sentimentul de solidaritate în rândul intelectualilor din exil.

Merită subliniat faptul că undele radio au contribuit în mod decisiv la răspândirea mesajului european vizând România, în jurul nucleului puternic Lovinescu-Ierunca. În ciuda eforturilor făcute de comunişti pentru a extinde cenzura, nimic nu a putut împiedica accesul acestui *inamic* invizibil în casele şi în conştiinţa colectivă a românilor, chiar şi în interiorul ţării. Prestanța inegalabilă a personalităţilor prezente la microfonul Radio Europa Liberă a amplificat un sentiment anticomunist care devenea general în cadrul blocului totalitar şi care a avut o contribuţie majoră la momentul declanşării valul revoluţionar din 1989.

Instaurarea pluralismului politic nu a pus capăt criticilor venite din partea foştilor reprezentanţi ai exilului, aşa cum am arătat, dat fiind faptul că tranziţia românească spre democraţie a reprezentat un proces sinuos. Totuşi, esenţa mesajului exprimat pe parcursul unei jumătăţi de secol de către diaspora din Franţa a fost diluată după 1989, o dată cu estomparea graduală a elementului anticomunist, care constituise forţa sa motrice. În schimb, continuitatea pe teritoriul francez a unor asociaţii prezentate în teza noastră a asigurat o susţinere binevenită pentru integrarea europeană a României, materializată după un deceniu de negocieri. De altfel, menţinerea unei comunităţi româneşti importante pe teritoriul francez justifică persistenţa anumitor asociaţii, al căror caracter cultural este la fel de ambiţios ca în trecut.

Totul demonstrează faptul că nucleul cel mai important al exilului românesc – situat în Franţa – a avut o contribuţie majoră din mai multe perspective, la lupta împotriva opresiunii comuniste în România. Acesta a constituit un exemplu de urmat pentru alţi poli ai diasporei, prin unitatea de care a dat dovadă şi perseverenţa cu care mesajul său a fost construit. Intelectualii care făceau parte din diaspora franceză au avut meritul de a înţelege contextul în care propagarea mesajului lor trebuia să se deruleze şi de a se adapta în mod necontenit la schimbările intervenite pe scena naţională şi internaţională. Această diasporă a exercitat o presiune constantă, vizibilă şi fructuoasă asupra regimului de la Bucureşti, bazându-se pe toate conexiunile pe care şi le-a croit cu mult tact. Au existat riscuri în încercarea de a pătrunde dincolo de Cortina de Fier, pentru a se sincroniza cu momentele de turnură orchestrate cu aportul dizidenţei interne. Şi, în sfârşit, diaspora a întreprins acţiuni care au contribuit la înlăturarea regimului lui Ceauşescu, la revigorarea unei tradiţii politice şi, în cele din urmă, la integrarea statului român în Uniunea Europeană.